text: Cimber Sterling får flere kunder
  07 december 2010 kl. 14.02
  Cimber Sterling kom over 100.000 passagerer på indenrigsruterne i november.
  For det Sønderborg-baserede flyselskab giver tallet håb om, at de værste økonomiske trængsler er overstået.
  De seneste to år har Cimber Sterling oplevet vækst på de danske indenrigsruter på 70 procent, og det samlede antallet passagerer på alle Cimber Sterlings ruter er steget med 95 procent siden november 2008.
  
  Styr på priserne
  Ledelsen i selskabet har fået bedre styr på prisfastsættelsen. Det betyder, at det går bedre med at fylde flyene uden at skulle forære billetterne væk.
  - Væksten i antallet af passagerer hos Cimber Sterling er stabilt og vedholdende. Vi har absolut ingen grund til at tro, at udviklingen pludselig skulle stoppe her, siger administrerende direktør i Cimber Sterling, Jacob Krogsgaard.
  Cimber Sterling er det tredje største flyselskab, der flyver ud af Københavns Lufthavn, og er den største operatør på de danske indenrigsruter med en markedsandel på 49,7 procent.
  Selskabet har ikke givet overskud siden 2008. Aktien kostede i dag 3,36 kroner.
  